Folketing
2001-02-22

Det er korrekt, at vi har problemer med utætte kloakker. Der har hidtil været sat mest fokus på de offentlige kloakker, der jo ikke er omfattet af det forslag, vi nu behandler, men jeg har forstået, at vi i den nærmeste fremtid får lejlighed til at drøfte de offentlige kloakker her i Folketingssalen. Jeg skal derfor alene forholde mig til det foreliggende beslutningsforslag fra Kristeligt Folkeparti, der lægger op til at pålægge regeringen at forpligte kommunerne til at undersøge private stikledninger, samt at dette arbejde skal finansieres af de kommunale kloakfonde. Forslaget lægger alene op til, at der skal foretages en vurdering af stikledningerne i tilknytning til undersøgelse af de offentlige kloakker. En sådan automatikmodel kan Socialdemokratiet ikke gå ind for. Det er dårlig anvendelse af ressourcerne. I en række tilfælde vil stikledningerne jo være af ny dato, selv om den offentlige kloak er gammel og problemfyldt. Som det allerede sker i mange kommuner, og som det anbefales af en arbejdsgruppe i Dansk Affalds- og Spildevandsforening, DANAS, bør tilsynet gennemføres i et samarbejde mellem de lokale bygningsmyndigheder, miljøafdelinger og kloakvæsener.